S/PDIF (tunnetaan myös SPDIF- ja S/P-DIF-nimillä) on lyhenne sanoista Sony/Philips Digital Interface Format. Se on Sonyn ja Philipsin yhteistyössä kehittämä standardi digitaalisen audion siirtämiseen. Tiedon siirtämiseen käytetään yleensä optista Toslink-kaapelia tai koaksaali RCA-kaapelia ja joskus nämä liitännät ja kaapelit kulkevat virheellisesti S/PDIF-nimellä.
S/PDIF:in avulla voi kuljettaa sekä pakkaamatonta että pakattua audiota (esim. Dolby Digital ja DTS). Pakkaamaton audio on rajoitettu 48 kHz, 44.1 kHz ja 32 kHz näytteenottotaajuuksiin ja suurin osa laitteista tukee vain 48 kHz näytteenottotaajuutta, joten yleensä pakkaamaton audio muutetaan 48 kHz näytteenottotaajuudelle ennen sen siirtämistä eteenpäin.